b'\n_START_ARTICLE_\nLojze Komjanc\n_START_SECTION_\n\xc5\xbdivljenje in delo\n_START_PARAGRAPH_\nRodil se je v dru\xc5\xbeini gori\xc5\xa1kega trgovca Antona Komjanca. Ljudsko \xc5\xa1olo in gimnazijo je obiskoval v rojstnem kraju. Po kon\xc4\x8dani \xc5\xa1oli je pomagal v o\xc4\x8detovem podjetju. Bil je Maistrov borec za severno mejo. Po kon\xc4\x8dani 1. svetovni vojni je delal v Gorici, predvsem na \xc5\xa1portnem in gospodarskem podro\xc4\x8dju. Zaradi protifa\xc5\xa1isti\xc4\x8dnega delovanja ga je za\xc4\x8dela policija 1931 zasledovati. Leta 1939 je bil poslan v kazanski bataljon (battaglione speciale) na prisilno delo v pokrajino Cuneo. V 2. svetovni vojni se je vklju\xc4\x8dil v Osvobodilno fronto ter bil odgovoren za oskrbovanje IX. korpusa. V partizanih je bil od septembra 1943 do 2. avgusta 1944, ko so ga Nemci aretirali in ga 17. novembra 1944 obsodili na smrt. Kasneje je bil pomilo\xc5\xa1\xc4\x8den na dosmrtni zapor. Marca 1945 so ga izpustili na za\xc4\x8dasno svobodo, ker so mu 1. marca med letalskim napadom na Gorico umrli \xc5\xbeena in sin, h\xc4\x8derka pa je bila te\xc5\xbeko ranjena. Leta 1947 je bil med ustanovitelji Demokrati\xc4\x8dne fronte gori\xc5\xa1kih, bene\xc5\xa1kih in kanalskih Slovencev. Bil je tudi \xc4\x8dlan upravnega sveta Kme\xc4\x8dke banke v Gorici. Lastno podjetje je vodil do leta 1968.'